**Príloha D:**

***Zhrnutie***

**Programu spolupráce STREDNÁ EURÓPA 2020**

***pre verejnosť***

***apríl 2014***

Nadnárodný program STREDNÁ EURÓPA podporí regionálnu spoluprácu stredoeurópskych krajín v nadchádzajúcom programovom období 2014–2020 . Kľúčové premenné programu boli odsúhlasené zúčastnenými členskými štátmi po dôkladných konzultáciách s relevantnými partnermi a aktérmi v roku 2013. Tento dokument sumarizuje oficiálny Program spolupráce STREDNÁ EURÓPA 2020, ktorý bol predložený Európskej komisii na schválenie, s cieľom poskytnúť stručný prehľad strategickej orientácie nového programu.

**1. STREDNÁ EURÓPA: základný kontext**

S územným pokrytím vyše milióna štvorcových kilometrov je Program STREDNÁ EURÓPA programom určeným pre približne 146 miliónov obyvateľov. V rámci programu spolupracuje deväť členských štátov Európskej únie (EÚ), vrátane všetkých regiónov z Českej republiky, Chorvátska, Maďarska, Poľska, Rakúska, Slovenska a Slovinska, ako aj osem spolkových krajín Nemecka (Bádensko-Württembersko, Bavorsko, Berlín, Brandenbursko, Meklenbursko-Predpomoransko, Sasko, Sasko-Anhaltsko, Durínsko) a deväť regiónov Talianska (Emilia-Romagna, Friuli Venezia Giulia, Liguria, Lombardia, Piemonte, Autonómna provincia Bolzano, Autonómna provincia Trento, Valle d’Aosta a Veneto). Územie programu pozostáva celkom zo 76 štatistických jednotiek, regiónov NUTS 2.

**Obrázok 1: Územie programu STREDNÁ EURÓPA 2020**



Stredná Európa je veľmi heterogénna z geografického hľadiska (vyznačuje sa pobrežnými oblasťami, horskými pásmami, vidieckymi oblasťami, veľkými mestskými aglomeráciami, atď.) ako aj z hľadiska hospodárskeho a sociálneho (stelesňuje stále prítomné delenie východ - západ). Územie programu má množstvo bohatstva, zároveň však čelí rozličným výzvam v rôznych oblastiach, ktoré ovplyvňujú rozvoj vidieka a ktoré boli predmetom dôkladnej analýzy pred tým, ako bol program sústredený na štyri strategické priority. Výsledky, ktoré sa od programu očakávajú, priamo prispejú k dosahovaniu cieľov stratégie Európa 2020.

**2. STREDNÁ EURÓPA 2020: Strategické priority a špecifické ciele**

Celkovým cieľom Programu STREDNÁ EURÓPA je „spolupracovať naprieč hranicami s cieľom učiniť zo stredoeurópskych miest a regiónov lepšie miesta pre život a prácu“. Presnejšie povedané, nadnárodná spolupráca by sa mala stať katalyzátorom realizácie inteligentných riešení, ktoré budú odpoveďou na regionálne výzvy v oblasti inovácií, nízkouhlíkovej ekonomiky, životného prostredia, kultúry a dopravy. Program bude rozvíjať regionálne kapacity v súlade s integrovaným prístupom „zdola nahor“, pričom bude zapájať a koordinovať relevantných aktérov na všetkých úrovniach riadenia. Pri tom bude koordinovať svoje aktivity s inými snahami v regióne, vrátane národných a regionálnych programov podporovaných zo štrukturálnych a investičných fondov, z makro-regionálnych stratégií, z programu Horizont 2020 alebo Európskou investičnou bankou.

V rámci štyroch prioritných osí (popísaných nižšie) budú podporované špecifické činnosti s cieľom dosiahnuť rôzne výstupy. Zameranie bude na prístupy orientované na výmenu skúseností z tvorby politík a ich implementácie na nadnárodnej úrovni. Konkrétnejšie, činnosti budú zahŕňať rozvoj a realizáciu stratégií a akčných plánov, rozvoj, testovanie a realizáciu nástrojov, prípravu investícií väčšieho rozsahu, realizáciu pilotných činností – vrátane pilotných investícií – ako aj budovanie kapacít, vrátane vzdelávania.

***Prioritná os 1 – Spolupráca v inováciách s cieľom zvýšiť konkurencieschopnosť STREDNEJ EURÓPY***

V rámci tejto priority sa Program STREDNÁ EURÓPA zameriava na kľúčové spoločensko-ekonomické výzvy a potreby strednej Európy súvisiace s inteligentným rastom, ako ho definuje stratégia Európa 2020. Cieľom je zvýšiť efektívnosť investícií do výskumu, inovácií a vzdelávania. Program pomôže posilniť potenciál oblastí orientovaných na technológie, do ktorých smerujú zahraničné investície a kapitálové toky, najmä cez lepšie prepojenie aktérov inovačných systémov. Týmto sa posilní transfer výsledkov z výskumu a vývoja (VaV) a budovanie iniciatív a klastrov spolupráce. Zameria sa tiež na regionálne rozdiely vo vedomostiach a vzdelanosti, ako napríklad na "odliv mozgov“, ako aj na posilnenie kapacít a kompetencií v podnikaní a sociálnych inováciách, čím tiež reaguje na výzvy súvisiace s demografickými zmenami.

Finančná alokácia na túto priority je približne 69 miliónov eur EFRR. Projekty, ktoré majú byť financované, sa budú musieť zamerať na jeden z špecifických cieľov (ŠC) v rámci tejto priority:

**ŠC 1.1 Zlepšiť udržateľné prepojenia medzi aktérmi inovačných systémov v záujme posilnenia regionálnej inovačnej kapacity v strednej Európe**

Toto sa dosiahne prostredníctvom nadnárodných a internacionalizovaných regionálnych sietí a klastrov zameraných na transfer technológií a rozvoj a realizáciu nových služieb podporujúcich inovácie v podnikaní. Posilnená spolupráca medzi aktérmi inovačných systémov, najmä medzi podnikateľskou sférou a výskumom, zlepší prístup k výsledkom výskumu pre podniky, najmä MSP, čím stimuluje ďalšie investície do inovácií. Navyše sa posilní prepojenie medzi výskumom a verejnou správou (napr. vytváraním špecifických mechanizmov a podporou verejného obstarávania inovácií), čo môže pozitívne prispieť k transferu tak ekonomických, ako aj sociálnych inovácií.

**ŠC 1.2 Zlepšiť zručnosti a podnikateľské kompetencie potrebné pre urýchlenie ekonomických a sociálnych inovácií v regiónoch strednej Európy**

Stimulovaním vzájomnej výmeny a vzdelávania, nadnárodná spolupráca pomôže zvýšiť zručnosti zamestnancov a podnikateľov pri uplatňovaní novátorských technológií a metód. To umožní podnikom (najmä MSP) vyvíjať a realizovať inovatívne výrobky, služby a/alebo procesy a tým prispieť k uplatňovaniu príslušných regionálnych stratégií inteligentnej špecializácie. Inovatívne systémy vzdelávania, vyvinuté spoločné na nadnárodnej úrovni, môžu prispieť k cielenému zlepšovaniu zručností a tým posilniť regionálnu konkurencieschopnosť, obzvlášť v regiónoch čeliacich sociálnym výzvam. Spoločné prístupy vyvinuté na nadnárodnej úrovni ďalej podporia podnikanie prostredníctvom rozvoja technických a manažérskych kompetencií, ako podporou „podnikateľského ducha“ a iniciatív. Okrem takmer úplne ekonomicky motivovaných inovácií by rozvoj zručností a posilnenie podnikania mali prispieť k rozvoju sociálnych inovácií. Toto umožní naplniť sociálne potreby a ďalej zlepší schopnosť regiónov zvládať nové výzvy, napríklad tie, ktoré vyplývajú z demografických zmien, migrácie a odlivu mozgov.

***Prioritná os 2 – Spolupráca v oblasti nízkouhlíkových stratégií v STREDNEJ EURÓPE***

Cieľom tejto prioritnej osi je zvýšenie využívania obnoviteľných zdrojov energií a zlepšenie energetickej účinnosti, využívajúc potenciál nízkouhlíkového sektora pre hospodársky rast. Program tiež prispeje k zvyšovaniu poznatkov a zručností v oblasti efektívneho riadenia verejných infraštruktúr. Podporí sa rozvoj a implementácia územných nízkouhlíkových stratégií a mobility vo funkčných mestských územiach tak, aby bolo možné riešiť výzvy, pred ktorými stojí stredná Európa v oblasti výroby a spotreby energie. Prispeje to tiež k zmierneniu klimatických zmien.

Finančná alokácia na túto prioritu je približne 44 miliónov eur EFRR. Financované projekty sa budú musieť zamerať na jeden z troch špecifických cieľov formulovaných v rámci tejto priority:

**ŠC 2.1 Vyvinúť a realizovať riešenia na zvýšenie energetickej účinnosti a využitie obnoviteľných zdrojov energií vo verejnej infraštruktúre**

Nadnárodná spolupráca pomôže znížiť rozdiely v úrovni know-how a zvýšiť kapacity verejného sektora a súvisiacich subjektov pri zlepšovaní energetickej účinnosti verejnej infraštruktúry a v konečnom dôsledku aj pri znižovaní spotreby energií a emisií CO2. Uvedené sa dosiahne posilnením kompetencií, ako aj vypracovaním a realizáciou stratégií, spôsobov riadenia a finančných schém, ktoré budú slúžiť ako živná pôda úsilia o dosahovanie vyššej energetickej účinnosti. To vyvolá ďalšie investície, napríklad do obnovy verejných budov a do zvyšovania úrovne energetickej účinnosti verejnej infraštruktúry. Navyše, využívanie obnoviteľných zdrojov energií vo verejnej infraštruktúre sa posilní prostredníctvom identifikácie potenciálu, testovania inovatívnych riešení a prípravy následných investícií.

**ŠC 2.2 Zlepšiť územne založené nízkouhlíkové energetické stratégie plánovania a politiky zmierňujúce klimatické zmeny**

Nadnárodná spolupráca pomôže pri rozvoji nových a pri výmene existujúcich poznatkov a skúseností medzi regiónmi v oblasti plánovania, financovania a realizácie konkrétnych činností zameraných na udržateľné energetické opatrenia. Jej cieľom je zlepšiť kapacity verejného sektora a súvisiacich subjektov, ako kľúčového východiska pre mobilizáciu investícií do nízkouhlíkových opatrení na územnej úrovni. Nadnárodná spolupráca tým prispeje k spusteniu aktivít, najmä v regiónoch s nižším využitím potenciálu obnoviteľných zdrojov energií. Navyše, podporí prepájanie prístupov na strane dopytu a ponuky, berúc do úvahy kvalitu a kapacitu energetických distribučných sietí. Uvedené sa dosiahne zvýšením poznatkov a posilnením plánovacích kapacít verejného sektora a súvisiacich subjektov, ktoré uľahčujú prechod na ‘Energeticky udržateľné regióny’. Program ich podporí pri rozvoji a realizácii inovatívnych miestnych a regionálnych stratégií energetického plánovania, čo povedie k zvýšenému využívaniu lokálneho potenciálu obnoviteľných zdrojov energií vyváženým spôsobom, ako aj k znižovaniu emisií CO2. To mnohých prípadoch povedie k pozitívnym účinkom na kvalitu ovzdušia.

**ŠC 2.3 Zlepšiť kapacity plánovania mobility vo funkčných mestských územiach s cieľom znížiť emisie CO2**

Nadnárodná spolupráca pomôže zvýšiť plánovacie kapacity verejného sektora a súvisiacich subjektov v oblasti nízkouhlíkovej mobility tým, že bude spájať oblasti, ktoré sú v tomto smere pokročilé a oblasti, ktoré zaostávajú, čím posilní nízkouhlíkovú mobilitu v stredoeurópskych funkčných mestských územiach a zníži znečisťovanie ovzdušia. To umožní rozvíjať a realizovať integrované koncepcie mobility, vytvárať koordinované riadiace štruktúry a zavádzať inovatívne technológie. Propagácia inovatívnych riešení v oblasti nízkouhlíkovej mobility na nadnárodnej úrovni podporí orgány v ich snahách o dosiahnutie cieľa udržateľnej mobility.

***Prioritná os 3 – Spolupráca v oblasti prírodných a kultúrnych zdrojov pre udržateľný rast v STREDNEJ EURÓPE***

Táto priorita reaguje na potrebu ochrany a udržateľného využívania prírodného a kultúrneho dedičstva a zdrojov, ktoré sú vystavené rastúcim environmentálnym a ekonomickým tlakom, ako aj konfliktom v ich využívaní. Dedičstvo a zdroje sú tiež cennými hodnotami regiónov strednej Európy a predstavujú dôležité lokálne faktory podporujúce regionálny rozvoj. Navyše, program sa zameria na zlepšovanie kvality životného prostredia vo funkčných mestských územiach. V záujme dosiahnutia tohto cieľa budú riešené hlavné výzvy, ako je konfliktné využívania pôdy, znečisťovanie ovzdušia a vôd, ako aj odpadové hospodárstvo. Zlepšenia budú priamo na prospech kvality života mestského obyvateľstva.

Finančná alokácia na túto prioritu je 88 miliónov eur EFRR. Financované projekty sa budú musieť zamerať na jeden z troch špecifických cieľov formulovaných v rámci tejto priority:

**ŠC 3.1 Zlepšiť kapacity integrovaného environmentálneho manažmentu pre ochranu a udržateľné využívanie prírodného dedičstva a zdrojov**

Nadnárodná spolupráca umožní zlepšovanie kapacít verejného sektora a súvisiacich subjektov, ktoré majú na starosti ochranu a udržateľné využívanie prírodných zdrojov tým, že podporí rozvoj a realizáciu integrovaných environmentálnych stratégií a nástrojov, ako aj spoločné testovanie pilotných riešení. Týmto sa uľahčí širšie zavádzanie integrovaného environmentálneho konceptu do verejného a súkromného sektora, ako aj uplatňovanie inovatívnych technológií a zavádzanie zdrojovo efektívnych riešení.

**ŠC 3.2** **Zlepšiť kapacity pre udržateľné využívanie kultúrneho dedičstva a zdrojov**

Nadnárodná spolupráca pomôže zlepšiť kapacity verejného a súkromného sektora v oblasti ochrany a udržateľného využívania kultúrneho dedičstva a zdrojov cez podporu integrovaných prístupov. To umožní koordinovať ochranu a riadenie kultúrneho dedičstva a zdrojov s udržateľným rastom. Rozvoj a realizácia stratégií a politík na zhodnocovanie kultúrneho dedičstva a využívanie potenciálu kultúry a kreatívnych odvetví vytvorí ekonomické príležitosti a tvorbu pracovných miest na regionálnej úrovni.

**ŠC 3.3 Zlepšiť environmentálny manažment vo funkčných mestských územiach s cieľom zlepšenia kvality života v nich**

Nadnárodná spolupráca pomôže zvýšiť kapacity verejného sektora a súvisiacich subjektov v oblasti integrovaného environmentálneho manažmentu a zabezpečenie súladu s politikami ochrany životného prostredia tým, že podporí rozvoj a realizáciu integrovaného environmentálneho manažmentu zameraného na zlepšenie environmentálnych vlastností funkčných mestských území. Zlepšená správa prispeje k lepšiemu plánovaniu, riadeniu a rozhodovaniu, čím sa znížia konflikty vo využívaní zdrojov a negatívne externé vplyvy na životné prostredie. Rozvoj a realizácia stratégií a nástrojov, ako aj spoločné testovanie pilotných aplikácií (napr. na sanáciu území) podnieti investície do zlepšovania kvality mestského prostredia.

***Prioritná os 4 – Spolupráca v oblasti dopravy pre lepšie prepojenie STREDNEJ EURÓPY***

V rámci tejto priority je snaha reagovať na zjavné rozdiely medzi jadrovými a periférnymi oblasťami STREDNEJ EURÓPY. Program sa bude snažiť znižovať rozdiely medzi periférnymi a horšie dostupnými regiónmi a dobre prepojenými centrami. Zlepší to napojenie regiónov a miest na európske dopravné siete a posilní to multimodálnu ekologickú osobnú a nákladnú dopravu.

Finančná alokácia na túto prioritu je približne 29 miliónov EFRR. Financované projekty sa budú musieť zamerať na jeden z dvoch špecifických cieľov formulovaných v rámci tejto priority:

**ŠC 4.1 Zlepšiť plánovanie a koordináciu regionálnych systémov osobnej dopravy pre ich lepšie napojenie na národné a európske dopravné siete**

Nadnárodná spolupráca zníži existujúce rozdiely v know-how a zároveň zvýši plánovacie a implementačné kapacity v oblasti integrovaných systémov osobnej dopravy, kde sa za kľúčový faktor považuje lepšia regionálna a nadnárodná spolupráca medzi všetkými aktérmi. Nadnárodná spolupráca môže zlepšiť napojenia na koridory TEN-T a na primárne, sekundárne a terciálne dopravné uzly siete TEN-T, najmä v periférnych regiónoch. Špecificky sa zameria na verejnú dopravu na regionálnej úrovni, keďže udržateľnosť týchto spojení je považovaná za hlavný princíp. Stratégie, nástroje a pilotné aplikácie prispejú k vytváraniu zlepšených prepojení na sieť TEN-T a dopravné uzly. Navyše, v nadnárodnom kontexte sa predpokladá rozvíjanie koordinovaných koncepcií inteligentnej regionálnej mobility a služieb, čím sa zvýši štandard a interoperabilita poskytovaných služieb. Zvláštny dôraz bude kladený na služby mobility poskytované vo verejnom záujme.

**ŠC 4.2 Zlepšiť koordináciu medzi aktérmi v oblastí nákladnej dopravy s cieľom zvýšiť využívanie multimodálnych ekologických riešení v nákladnej doprave**

Nadnárodná spolupráca zlepší koordináciu medzi existujúcimi službami poskytovanými rozličnými spôsobmi dopravy, vytváraním intermodálnych systémov existujúcich dopravných kapacít, odstraňovaním prekážok v cezhraničnej kontinuite dopravy a v nedostatku infraštruktúry. Koordinované stratégie, koncepcie a nástroje riadenia prispejú k zlepšovaniu multimodálnosti ekologickej nákladnej dopravy (napr. železničnej, riečnej alebo námornej dopravy). Budú sa podporovať a rozvíjať multimodálne platformy, ako potenciál pre konsolidáciu a optimalizáciu dopravných tokov. To zvýši efektívnosť, spoľahlivosť a kvalitu zelenších spôsobov a služieb nákladnej dopravy. Takýto koordinovaný prístup vytvorí predpoklady pre projektovanie budúcej infraštruktúry udržateľným spôsobom a zabezpečí efektívnejšiu prepravu tovarov medzi stredoeurópskymi regiónmi.

Celkový rozpočet programu je približne 246 miliónov eur EFRR. Sadzba spolufinancovania je do 80 percent pre partnerov z Nemecka, Rakúska a Talianska a do 85 percent pre partnerov z Českej republiky, Chorvátska, Maďarska, Poľska, Slovenska a Slovinska.

**Ak potrebujete ďalšie informácie, kontaktuje prosím:**

Spoločný sekretariát

Program STREDNÁ EURÓPA

Kirchberggasse 33-35/11, A-1070 Viedeň, Rakúsko

Telefón: +43-1-8908 088 2403

E-mail: info@central2013.eu

Web: <http://www.central2020.eu>

Facebook: [www.facebook.com/CentralEuropeProgramme](http://www.facebook.com/CentralEuropeProgramme)

LinkedIn: [www.linkedin.com/in/centraleuropeprogramme](http://www.linkedin.com/in/centraleuropeprogramme)

Twitter: @CEProgramme